Austin Hollins
Ostinas Holinsas (Austin Hollins, 1991 m. lapkričio 8 d.) – Jungtinių Amerikos Valstijų krepšininkas, rungtyniaujantis atakuojančiuoju gynėju arba lengvuoju krašto puolėju. Amerikiečių krepšininko, NBA čempiono (su Portlando „Trail Blazers“) Lionelio Holinso sūnus. Baigė Džermantauno mokyklą Tenesyje, 2010–2014 m. – Minesotos universiteto „Golden Gophers“ komandos žaidėjas. 2014 m. NBA naujokų biržoje nepakviestas, profesionalo karjerą pradėjo Europoje. Rungtyniavo Prancūzijos, Suomijos, Vokietijos klubuose. Po gero sezono Fechtos „Rasta“ klube (vid. 16,5 taškų per rungtynes), pakviestas į Sankt Peterburgo „Zenit“. 2021 m. perėjo į Belgrado „Crvena zvezda“, o 2022 m. – į Tel Avivo „Maccabi“. Pastarajame klube dėl traumų žaidė mažai, o 2023 m. pradžios nebežaidė visai. 2023 m. gruodį paimtas bandomajam laikotarpiui Kauno „Žalgirio“, bet sausį trumpalaikis kontraktas nepratęstas.